C-Notella on vaimo nimeltä Kacee ja tytär Dede. Lempinimi C-Note tulee Yhdysvaltain sadan dollarin setelistä, jossa komeilee Franklinin kaima Benjamin Franklin. C tarkoittaa roomalaisilla numeroilla numeroa 100. Franklin palveli Yhdysvaltain maavoimien kersanttina Kuwaitissa. Palveluksessa hän näki vankien laitonta kidutusta, ja koska aikoi kertoa siitä ylemmille tahoille, hänet erotettiin maavoimista. Sotilasuran jälkeen hän ei löytänyt toista työtä, eikä hänellä siksi ollut varaa elättää perhettään. Hänen lankonsa Darius Morgan (Mike Jones) oli rekkamies ja ehdotti C-Notelle, että tämä alkaisi auttamaan varastetun tavaran kuljettamisessa. Lopulta C-Note saatiin kiinni, ja koska hän ei paljastanut rikostovereitansa, hänet lähetettiin Fox Riverin vankilaan. Vaimolleen ja tyttärelleen hän ei ollut missään vaiheessa kertonut joutuneensa erotetuksi maavoimista ja selitti nyt lähtevänsä Irakiin yksikkönsä mukana.